Sirdaryoda kriptoaktivlar savdosi bilan shug`ullangan shaxslar qo`lga olindi

Kriptovalyuta – bu raqamli valyuta hisoblanib, u qisqa vaqt ichida butun dunyoda ommalashdi.
O`zbekistonda ham ushbu yo`nalishni tartibga solishga qaratilgan qator normativ-huquqiy hujjatlar qabul qilingan va ularga asosan kripto-aktivlar aylanmasi sohasidagi faoliyat lisenziyalanishi belgilab qo`yilgan.
DXX "Darakchi. uz" xabar berishicha, bugungi kunda ayrim shaxslar tomonidan o`rnatilgan tartiblarni g`ayriqonuniy tarzda chetlab o`tib, kripto-aktivlar mayningi bilan shug`ullanish holatlari kuzatilmoqda.
Xususan, Davlat xavfsizlik xizmatining Sirdaryo viloyati bo`yicha boshqarmasi xodimlari tomonidan boshqa mutasaddi idoralar bilan hamkorlikda o`tkazilgan tekshiruv davomida Boyovut tumanidagi mas`uliyati cheklangan jamiyat binosida noqonuniy mayning ferma faoliyat yuritayotganligi ma`lum bo`ldi.
Aniqlanishicha, Toshkent shahrida ro`yxatdan o`tgan xorijiy korxona ushbu MChJ binosini 2 yil muddatga ijaraga olgan va u erda 1491 komplekt mayning qurilmalari hamda 9280 dona videokartalardan foydalangan holda mayning ferma tashkil etgan.
Natijada 2020 yilning avgust oyidan buyon 7,7 mln. AQSh dollariga teng kriptovalyuta ishlab chiqarilgan.
Buning uchun mas`uliyati cheklangan jamiyat va xorijiy korxona rahbarlari o`zaro til biriktirib, elektr tarmog`iga ulanish uchun tuman elektr tarmoqlari korxonasi bilan tuzilgan shartnomada faoliyat turiga quyonchilik fermasi tashkil etish mazmunida soxta ma`lumotlar kiritishgan.
Foydalanilgan katta hajmdagi elektr energiyasi uchun past narxda to`lovni amalga oshirishlari natijasida, ular tomonidan davlat manfaatlariga juda ko`p miqdorda zarar etkazilgan.
Hozirda mazkur holat yuzasidan jinoyat ishi qo`zg`atilgan.